Sierra Leone

Sierra Leone, dlhý tvar Sierraleonská republika je štát v západnej Afrike.
Poloha a charakteristika.
Sierra Leone je prímorský štát v západnej Afrike pri pobreží Atlantického oceána. Jeho nízke pobrežie prechádza širokou nížinou a ďalej do vnútrozemia v hornatine Loma Mountains (). Pozdĺž pobrežia sa tiahne nížinný pás močiarov a lagún a za ním je široká úrodná aluviálna nížina. Nachádza sa vo vlhkom tropickom podnebí s bohatými letnými zrážkami (až 4 000 milimetrov ročne), s vlhkými tropickými lesmi a savanami, na pobreží s mangrovovými porastmi. V hlavnom meste je priemerná teplota najteplejšieho mesiaca apríl 28 stupňov celzia. Sierra Leone je charakteristická hustou riečnou sieťou, medzi najväčšie rieky patria Seli, Sewa a Moa. Z množstva ostrovov je najväčší ostrov Sherbro.
Hospodárstvo.
Rozvojový poľnohospodársky štát s významným ťažobným priemyslom. Ťažia sa tu najmä diamanty, bauxit, zlato a ilmenit. Nachádzajú sa tu svetové zásoby rutilu, z ktorého sa získava titán. Zo ziskov z predaja diamantov sa financuje nákup zbraní, preto sa často označujú ako „krvavé diamanty“. V období rokov 20002003 platilo embargo na ich vývoz, vyhlásené Bezpečnostnou radou OSN. Veľký význam pre štát má tiež ťažba dreva. Pestuje sa tu ryža, maniok, batáty, palmové jadrá a olej. Zo živočíšnej výroby má najväčší význam rybolov, chov hovädzieho dobytka, oviec a hydiny. Priemysel je slabo rozvinutý, spracúva hlavne poľnohospodárske výrobky a drevo. 
Doprava.
Briti na území štátu postavili železnicu ešte v roku 1908, z ktorej sa ale zachovalo len torzo. V roku 1971 bola táto železnica odstavená. Cesty tvoria približne , mnohé cesty z nich sú však zničené po občianskej vojne a opravujú sa. Časť dopravy sa realizuje po vodnej ceste. Prístav vo Freetowne sa považuje za jeden z najväčších v západnej Afrike. Medzinárodným letiskom je letisko Lungi, vzdialené cca 2 hodiny autom od Freetownu. V Sierra Leone sa jazdí vpravo.
Ekonomika.
Ekonomika Sierra Leone trpí dlhodobými vnútornými politickými konfliktami, ktoré brania pozitívnym zmenám. Väčšinu strategických podnikov kontrolujú európski a ázijskí investori alebo menší podnikatelia. Medzi hlavné zdroje príjmov krajiny patria tropické lesy s vyhľadávanými druhmi tvrdého dreva, tiež nerastné suroviny a rybolov.
Pôvod mena.
Zem dostala v roku 1460 portugalské meno Serra do Leão podľa tvaru pobrežných hôr pripomínajúcich levie zuby. Po roku 1500 sa na mapách objavila španielska obnova názvu Sierra Leona.
História.
Prvými obyvateľmi boli pravdepodobne Bulomovia. V 14. a 15. storočí migrovali do Sierry Leone kmene Mende a Temne. Pred príchodom Európanov existovala na tomto území celá rada drobných kráľovstiev. Pobrežné oblasti objavili Portugalci pod vedením Alvara Fernandeza v roku 1447, ale podrobnejšie bolo toto územie preskúmané až v roku 1467 Pedrom da Cintra. V roku 1495 Portugalci zriadili pevnosť na mieste dnešného hlavného mesta. Brehy však stále navštevovali námorní lupiči a otrokári.
V roku 1787 založili britskí filantropi a abolicionisti (ako Granville Sharp, Thomas Peters, bratia Thomas a John Clarkson) mesto Freetown ako domov pre oslobodených otrokov, ktorí tam boli dopravení z Anglicka, Nového Škótska a Jamajky. Roku 1808 sa Freetown stal britskou kolóniou a okolité oblasti boli v roku 1868 prehlásené britským protektorátom. Od 40. rokov 20. storočia, kedy sa rozširovalo silné protibritské národné osloboditeľské hnutie, Sierra Leone vyhlásila nezávislosť v rámci Commonwealthu (27. apríl 1961).
V roku 1967 vojenský prevrat vedený Charlesom Blakeom predal kontrolu v zemi vojenským zriadencom. V apríli o rok neskôr bola civilná vláda obnovená a 22. apríla 1971 bola vyhlásená republika s prvým prezidentom Siakom Stevensom. V roku 1978 bola prijatá nová ústava a bol zavedený systém vlády jednej strany.
Vývoj od 80. rokov 20. storočia.
Na počiatku roku 1991 sa gerilové skupiny v Libérii spojili so sierraleonskými disidentmi a obsadili niekoľko miest blízko libérijskej hranice. Vláda bola nútená prijať novú ústavu 1. októbra 1991), ktorá zaviedla pluralitný systém.
V apríli 1992 skupina dôstojníkov urobila štátny prevrat a moci sa ujala nová vláda (NPRC). Na prelome rokov 1994 až 1995 vypuklo na juhovýchode a v severnej provincií Kambia protivládne povstanie vedené Revolučným zjednoteným frontom (RUF). V apríli 1995 predseda NPRC Valentino Strasser sľúbil zrušenie zákazu politických strán.
Vojenským prevratom v roku 1996 sa k moci dostal predseda Rady štátnych tajomníkov Julius Maada Bio, ktorý sa dostal zároveň na čelo NPRC. Už 26.27. februára 1996 sa konali pluralitné prezidentské a parlamentné voľby, ktoré boli prvé po devätnástich rokoch jednej vlády a vojenských vlád. Najviac hlasov získala Ľudová strana Sierra Leone (SLPP), ktorá bola vládnucou stranou v rokoch 19611967. Táto strana získala najväčšiu podporu aj v nasledujúcich prezidentských voľbách. Novým prezidentom sa stal jej kandidát Ahmad Tejan Kabbah. 30. novembra 1996 bola v Abidjane podpísaná mierová zmluva medzi prezidentom Kabbahom a vodcom povstaleckého sierraleonského Revolučného zjednoteného frontu (RUF) Fodayom Sankohom.
25. mája 1997 nastal vojenský prevrat, civilná vláda bola nahradená vojenskými predstaviteľmi a najvyšším orgánom sa stala Revolučná rada ozbrojených síl (AFRC). Novým šéfom sierraleonského štátu sa stal Johny Paul Koroma. Na svojom prvom verejnom politickom prejave dva dni po prevrate oznámil, že až do nového nariadenia sa ruší ústava a zakazujú sa politické strany. 17. júna 1997 sa Koroma stal prezidentom a prebral aj funkciu predsedu vlády a ministra obrany.
S pomocou nigérijských vojenských jednotiek bola táto vláda v roku 1998 zvrhnutá, ale ústavu sa nepodarilo obnoviť. Nakoniec sa do prezidentského kresla vrátil zvrhnutý prezident Ahmad Tejan Kabbah.
Úsilie o mierové riešenie konfliktu pomocou medzinárodných síl pokračoval na prelome 20. a 21. storočia. Nové prímerie medzi povstalcami z RUF a vládnymi jednotkami nastalo v roku 2001. Nasledovalo postupné odzbrojovanie povstalcov, ktoré bolo dokončené v roku 2004.
Politika.
Sierra Leone je prezidentskou republikou. Súčasným prezidentom je Julius Maada Bio.
Administratívne rozdelenie.
Štát sa delí na tri provincie – Eastern Province, Northern Province a Southern Province a jedno územie Western Area. Tieto provincie sú rozdelené na 12 dištriktov – Bombali District, Koinadugu District, Tonkolili District, Port Loko District, Kambia District, Kenema District, Kono District, Kailahun District, Bo District, Bonthe District, Moyamba District a Pujehun District a Western Area na 2 dištrikty – Western Area Urban District a Western Area Rural District.
Cestovný ruch.
Pre vycestovanie do Sierra Leone je potrebný platný cestovný pas (minimálne 6 mesiacov), platné vízum a medzinárodný očkovací preukaz s vyznačenou platnou vakcináciou proti žltej zimnici a cholere. Vízum sa zvyčajne udeľuje s platnosťou na 30 dní. Po prílete do krajiny je potrebné vyplniť jednoduchú imigračnú kartu. Miestne reštaurácie ponúkajú hlavne jedlá z anglickej, francúzskej, americkej a libanonskej kuchyne. Medzi špeciality patrí homár, krevety a pestrý výber tropického ovocia a zeleniny. V Sierra Leone je zakázaný vývoz diamantov. SR nemá v Sierra Leone diplomatický ani iný zastupiteľský úrad. Príslušným je Veľvyslanectvo SR v Abuji, Nigéria.